
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 septembrie 2008

	Nr.
	27/236 


R A P O R T

asupra  propunerii legislative privind modificarea şi completarea Legii nr.416/2001 privind venitul minim garantat (actualizată)
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx 396 din 17 iunie 2008, cu dezbaterea pe fond în procedură obişnuită a propunerii legislative privind modificarea şi completarea Legii nr.416/2001 privind venitul minim garantat (actualizată).
La întocmirea prezentului raport Comisia a avut în vedere:

· avizul favorabil al Consiliului Legislativ (nr.237/04.03.2008)

· avizul negativ al Consiliului Economic şi Social (nr.315/18.02.2008)

· avizul favorabil al Comisiei juridice, de disciplină şi imunităţi (nr.31/622/10.09.2008)

· avizul favorabil al Comisiei pentru administraţie publică, amenajarea teritoriului şi echilibru ecologic (nr.26/2833/27.08.2008)

· punctul de vedere negativ al Guvernului (nr.597/07.03.2008).

Propunerea legislativă are ca obiect de reglementare completarea art.4 al Legii nr.416/2001 cu o nouă prevedere referitoare la subvenţionarea integrală sau parţială a cheltuielilor pentru serviciul de apă, apă caldă menajeră şi canalizare în cazul beneficiarilor de ajutor minim garantat. Se mai prevede ca nivelul subvenţiei să fie stabilit prin hotărârea consiliului local şi plătită de către ordonatorul principal de credite către furnizorul de servicii, în baza unui proces verbal semnat de beneficiar.
Comisia propune Plenului Camerei Deputaţilor respingerea iniţiativei legislative întrucât există acte normative în vigoare prin care se instituie măsuri de protecţie socială semnificative, care sunt de natură să asigure premise normale pentru sprijinirea persoanelor fără venituri sau cu venituri mici ce se află în imposibilitatea de a-şi asigura condiţii minime de viaţă.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 17 septembrie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:
· d-na Denisa Pătraşcu – Secretar de Stat

· d-l Dumitru Călinoiu – director general.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 17 voturi pentru şi o abţinere.

Propunerea legislativă a fost  respinsă de Senat în şedinţa din 3 iunie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Adriana Emilia BREAZU

